《猗兰操》
明代·周瑛

维山有谷，露瀼瀼兮。维谷有兰，扬孤芳兮。我行四方，荆棘蔽野。

扬芳而佩，知兰实寡。我思文武，于镐于丰。欲往从之，路阻不通。

路阻不通，吾道非矣。掩袂涟洏，与世违矣。

作者简介：（1430—1518）福建莆田人，字梁石，号翠渠。成化五年进士。任广德知州，以有善政，赐敕旌异。弘治初历四川参政、右布政使。始与陈献章友，而不以献章主静之说为然，谓学当以居敬为主，敬则心存，然后可以穷理。有《书纂》、《翠渠类稿》。